**Návrh**

## Vyhláška

## Ministerstva pôdohospodárstva Slovenskej republiky

**z .........2006,**

## ktorou sa ustanovujú podrobnosti o identifikácii a registrácii oviec a kôz

Ministerstvo pôdohospodárstva Slovenskej republiky podľa § 19 ods. 10 zákona č. .... Z. z. o veterinárnej starostlivosti ustanovuje:

§ 1

Označovanie oviec a kôz

(1) Každá ovca alebo koza sa označuje

1. prvým prostriedkom identifikácie, za ktorý sa považuje ušná značka bez čiarového kódu a iných dodatočných informácií,
2. druhým prostriedkom identifikácie, za ktorý sa považuje ušná značka, tetovanie alebo elektronický transponder a u kôz aj známka na spenke kopyta.

(2) Označenie oviec a kôz zabezpečí držiteľ ovce alebo kozy.

(3) Do 24 hodín po narodení ovce alebo kozy sa vykonáva prvotné označenie oviec alebo kôz. Prvotné označenie oviec alebo kôz je dočasné označenie oviec alebo kôz, podľa ktorého možno spoľahlivo určiť identitu oviec alebo kôz a ich matku do doby označenia podľa odseku 1.

(4) Ovce a kozy sa tetujú do pravého ucha, a to posledným štvorčíslím jedinečného čísla.

§ 2

Ušné značky

(1) Za ušnú značku podľa § 1 ods. 1 písm. a) sa považuje hranatá ušná značka alebo terčík. Vzory ušných značiek sú uvedené v prílohe č. 1.

(2) Ušné značky obsahujú abecedné znaky s kódom krajiny (SK) a 13 číselných znakov, ktoré sú najmenej 5 mm vysoké.

(3) U hranatej ušnej značky sú posledné štyri číselné znaky zvýraznené zväčšením.

(4) Pri používaní ušných značiek sa dodržiava postupnosť číselného radu od najnižšieho čísla v závislosti od narodenia jedinca.

(5) Ak došlo k strate alebo znehodnoteniu ušnej značky, ovca alebo koza sa označí náhradnou ušnou značkou, ktorá obsahuje pôvodné abecedné a číselné znaky.

§ 3

Register oviec a kôz v chove

(1) Register oviec a kôz v chove (ďalej len „register“) vedie držiteľ. Vzor registra je uvedený v prílohe č. 2.

(2) Register obsahuje okrem povinných náležitostí[[1]](#footnote-2)) tieto údaje:

1. údaje o držiteľovi
   1. meno a priezvisko, ak ide o fyzickú osobu alebo názov a identifikačné číslo, ak ide o právnickú osobu,
   2. trvalý pobyt fyzickej osoby alebo sídlo právnickej osoby.
2. údaje o ovci alebo koze
   1. rok narodenia,
   2. kód krajiny pri dovoze z tretích krajín,
   3. kód úhynu, straty, odcudzenia, s uvedením dátumu, kedy došlo k uvedenej udalosti,
   4. prípadne aj kód plemena, deň a mesiac narodenia, pohlavie, dátum pôrodu a počet narodených mláďat.

(3) Register sa vedie v elektronickej forme alebo v písomnej forme. Ak je register vedený v elektronickej forme, obsahuje údaje v rovnakom poradí ako sú uvedené v písomnej forme.

(4) Register sa aktualizuje každých 24 hodín.

(5) Inventúru držaných zvierat[[2]](#footnote-3)) vykonáva držiteľ raz za kalendárny rok.

§ 4

Centrálny register oviec a kôz

(1) Podkladom na vedenie centrálneho registra oviec a kôz (ďalej len „centrálny register“) je ich označovanie, registrácia fariem, registrácia oviec a kôz, hlásenie zmien v počte oviec a kôz a doklad o premiestnení oviec a kôz.

(2) Centrálny register je vedený v počítačovej databáze a pozostáva z registra fariem a z registra oviec a kôz, ich presunov, narodení, úhynov, strát a odcudzenia.

(3) Centrálnemu registru sa oznamuje z dôvodu registrácie farmy začatie chovu oviec a kôz alebo ich skončenie na farme. Vzor registrácie farmy a návod na vyplňovanie tlačiva „Registrácia farmy“ sú uvedené v prílohe č. 3.

(4) Centrálny register obsahuje okrem povinných náležitostí[[3]](#footnote-4)) tieto údaje:

1. o držiteľovi
   1. meno a priezvisko, ak ide o fyzickú osobu alebo názov a identifikačné číslo, ak ide o právnickú osobu,
   2. trvalý pobyt fyzickej osoby alebo sídlo právnickej osoby,
2. o ovci alebo koze
   1. rok narodenia, v prípade narodenie zvieraťa,
   2. kód krajiny pri dovoze z tretích krajín,
   3. kód úhynu, straty, odcudzenia, s uvedením dátumu, kedy došlo k uvedenej udalosti,
   4. prípadne aj kód plemena, deň a mesiac narodenia, v prípade narodenie zvieraťa, pohlavie, dátum pôrodu a počet narodených mláďat.

§ 5

Doklad o premiestnení oviec a kôz

Doklad o premiestnení oviec a kôz (sprievodný doklad) vystavuje držiteľ. Vzor dokladu o premiestnení oviec a kôz je uvedený v prílohe č. 4.

§ 6

Hlásenie zmien v počte oviec a kôz

Hlásenie zmien v počte oviec a kôz vystavuje držiteľ. Vzor hlásenia zmien v počte oviec a kôz je uvedený v prílohe č. 5.

§ 7

Register sprostredkovateľov

Register sprostredkovateľov obsahuje

1. registračné číslo sprostredkovateľa,
2. meno a priezvisko alebo názov alebo obchodný názov sprostredkovateľa,
3. identifikačné číslo sprostredkovateľa,
4. trvalý pobyt alebo sídlo sprostredkovateľa,
5. meno, priezvisko a adresu osoby zodpovednej za vedenie registra sprostredkovateľa.

§ 8

Register prevádzkovateľov bitúnkov

Register prevádzkovateľov bitúnkov obsahuje

1. registračné číslo každej prevádzkarne bitúnku,
2. adresu každej prevádzkarne bitúnku,
3. meno a adresu alebo názov alebo obchodný názov prevádzkovateľa bitúnku,
4. identifikačné číslo prevádzkovateľa bitúnku,
5. trvalý pobyt alebo sídlo prevádzkovateľa bitúnku,
6. meno, priezvisko a adresu osoby zodpovednej za vedenie bitúnku.

§ 9

Register kafilerických podnikov

Register kafilerických podnikov obsahuje

1. registračné číslo každej prevádzkarne kafilérie,
2. adresu každej prevádzkarne kafilérie,
3. meno a adresu alebo názov alebo obchodný názov prevádzkovateľa kafilérie,
4. identifikačné číslo prevádzkovateľa kafilérie,
5. trvalý pobyt alebo sídlo prevádzkovateľa kafilérie,
6. meno, priezvisko a adresu osoby zodpovednej za vedenie registra kafilerického podniku.

§ 10

Označovanie oviec a kôz zapísaných v plemennej knihe alebo v plemennom registri

Ovce a kozy zapísané v plemennej knihe[[4]](#footnote-5)) alebo v plemennom registri[[5]](#footnote-6)) sa označujú tetovaním do 70 dní od narodenia takto:

1. jahničkám a kozičkám sa do ľavého ucha tetuje posledné číslo roku narodenia a poradové číslo,
2. barančekom a capkom sa do ľavého ucha tetuje číslo línie.

§ 11

Účinnosť

Táto vyhláška nadobúda účinnosť 1. januára 2007.

1. ) Príloha B ods. 1 Nariadenia Rady (ES) č. 21/2004 zo 17. decembra 2003, ktorým sa ustanovuje systém na identifikáciu a registráciu oviec a kôz a ktorým sa mení a dopĺňa nariadenie (ES) č. 1782/2003 a smernice 92/102/EHS a 64/432/EHS (Ú. v. EÚ L 005, 9. 1. 2004). [↑](#footnote-ref-2)
2. ) Čl. 7 ods. 2 nariadenia Rady (ES) 21/2004 (Ú. v. EÚ L 005, 9. 1. 2004). [↑](#footnote-ref-3)
3. ) Príloha D ods. 1 a 2 nariadenia Rady (ES) 21/2004 (Ú. v. EÚ L 005, 9. 1. 2004). [↑](#footnote-ref-4)
4. ) § 2 ods. 14 zákona č. 194/1998 Z.z. o šľachtení a plemenitbe hospodárskych zvierat a o zmene a doplnení zákona č. 455/ 1991 Zb. o živnostenskom podnikaní (živnostenský zákon) v znení neskorších predpisov. [↑](#footnote-ref-5)
5. ) § 2 ods. 15 zákona č. 194/1998 Z. z. [↑](#footnote-ref-6)